
NARVA LINNAVOLIKOGU

OTSUS

Narva                                                                                                    ____.____.2010.a. nr _______ 

	Narva linna ühisveevärgi ja -kanalisatsiooni arendamise kava 2008-2020 muutmine


1. Asjaolud ja menetlemise käik
Narva linna vee-ettevõtja – AS Narva Vesi – koostöös Narva linnaga teostab Euroopa Ühtekuuluvus-fondist (ÜF) rahastatavat veemajandusprojekti «Narva veevarustus- ja kanalisatsioonisüsteemide rekonstrueerimine» (SFOS nr 2.0101.09-0012). Seoses vajaduse ja võimalusega, mis tekkis 2010. aastal ÜF veemajandusprojekti odavnemise tõttu, soovitakse suurendada projekti raames rekonstrueeritavate ühisveevarustus- ja kanalisatsioonitorustike mahtusid. 

Lähtudes eeltoodust tuleb Narva Linnavolikogu 19.06.2008 otsusega nr 225 kinnitatud «Narva linna ühisveevärgi ja -kanalisatsiooni arendamise kava 2008-2020» muuta osas, mis räägib lühiajalisest investeeringuprogrammist (nn kriitilisest ühisveevarustus- ja kanalisatsioonitorustike rekonstrueerimi-sest).  

2. Õiguslikud järeldused
Vastavalt ühisveevärgi ja -kanalisatsiooniseaduse (ÜVVKS) § 4 lg-le 1 rajatakse ühisveevärk ja -kanalisatsioon kohaliku omavalitsuse volikogu kinnitatud ühisveevärgi ja -kanalisatsiooni arendamise kava alusel. Kohaliku omavalitsuse korralduse seaduse (KOKS) § 37 lg 8 kohaselt on arengukava aluseks: linnaeelarve koostamisele; investeeringute kavandamisele ja nende jaoks rahaliste ja muude vahendite taotlemisele, sõltumata nende allikast; ning laenude võtmisele, kapitalirendi kasutamisele ja võlakirjade emiteerimisele. 

Lisaks sätestab ÜVVKS § 4 lg 5, et ühisveevärgi ja -kanalisatsiooni arendamise kava on ühisveevärgi ja -kanalisatsiooni arendamise alus, kui arendamise kaasfinantseerimine toimub riigieelarvest või riigi tagatud laenust. Kehtiv «Narva linna ühisveevärgi ja -kanalisatsiooni arendamise kava 2008-2020» on kinnitatud Narva Linnavolikogu 19.06.2008 otsusega nr 225. Seega, tulenevalt KOKS § 22 lg 1 p-st 7, kuulub Narva linna ühisveevärgi ja -kanalisatsiooni arendamise kava muutmine Narva Linnavolikogu ainupädevusse.
3. Otsus
Muuta «Narva linna ühisveevärgi ja -kanalisatsiooni arendamise kava 2008-2020» ning kinnitada see uues redaktsioonis vastavalt lisale.
4. Rakendussätted
4.1. Narva Linnavolikogu Kantseleil teha otsus teatavaks Narva Linnavalitsusele.
4.2. Käesolev otsus jõustub seadusega sätestatud korras.
4.3. Käesolevat otsust on võimalik vaidlustada Tartu Halduskohtu Jõhvi kohtumajas 30 päeva jooksul otsuse teatavaks tegemisest arvates.

